ming030890/wiki-yue-high-quality huggingface dataset:
北白川宮道久王

北白川宮道久王（1937年5月2號—2018年10月20號）係日本舊皇族，北白川宮第五代當主，老豆係永久王。響皇籍脫離之後，改名叫北白川道久。

經歷
道久王1937年響東京府出世，係永久王大仔。
1940年，老豆永久王軍機失事而死，之後由道久王以三歲之齡接任當主一位，佢同時係當時咁多個男性皇室成員入面唯一一個未當過兵嘅人。
1947年，響駐日盟軍總司令指示下，道久王皇籍脫離，降為平民，改名叫北白川道久。1960年從學習院大學經濟學部畢業，之後入東芝做嘢，後嚟升為東芝國際交流財團専務，2000年正式退休。
2001年佢出任伊勢神宮大宮司，任內曾經主持清子內親王嘅婚禮，直至2007年退任唔撈。之後，佢先後做過霞會館理事長、學習院櫻友會理事、學習院中等科同埋高等科櫻友會會長同埋日本會議顧問。2011年出任神社本廳統理。
2018年10月20號，道久王因急性肺炎而死，終年81歲。死後因冇仔而導致北白川家絕家。
北白川宮智成親王

北白川宮智成親王（日文：きたしらかわのみや さとなりしんのう，1856年7月22號—1872年2月10號）係北白川宮第一代當主，邦家親王第十三個仔。乳名泰宮。

經歷
智成親王1856年響京都府出世，係邦家親王第十三個仔，阿媽係妾侍堀內信子。
1860年，佢做咗孝明天皇契仔，之後跟隨二哥、聖護院門跡雄仁法親王（即聖護院宮嘉言親王）。1866年，智成正式親王宣下，同月入聖護院做和尚，改名叫信仁入道親王。
1868年正值明治維新，佢畀人命令返嚟皇室，改返原來個名智成，尊稱照高院宮智成親王。同年，二哥嘉言死咗，於是佢就繼承聖護院宮。1869年佢升為三品，1870年以聖護院宮同聖護院個名重疊為由，將聖護院宮改名叫北白川宮。1872年，智成病死，終年十七歲，死後跟據佢嘅遺言，將北白川宮傳咗畀九哥能久親王。
北白川宮永久王

北白川宮永久王（日文：きたしらかわのみや ながひさおう，1910年2月19號—1940年9月4號）係北白川宮第四代當主，成久王大仔、道久王老豆，同時係貴族院議員兼陸軍軍人，最高官位係陸軍砲兵少佐。
佢係第一位響外國戰死嘅日本皇室成員。

經歷
永久王1910年響東京府芝區出世，係成久王大仔，阿媽係房子內親王。
1912年外公明治天皇過身，永久王出席葬禮時話：「公公嚟啦。」搞到啲人好尷尬，要同佢講：「公公響雲上面呢。」呢啲笑料，後嚟就畀人記低咗。
之後，佢一直都好鍾意騎馬。
1923年，老豆成久王響巴黎撞車傷重死亡，永久王因而接任北白川宮當主一位。第二年，佢入讀東京陸軍幼年學校，同年佢同竹田宮恆德王一齊去北海道視察，其中永久響仙台買咗支黑竹畀阿媽房子，令到房子好開心，長年都Keep住。1925年，佢作咗一首歌遙，而歌詞係有關老豆成久王。
入讀幼年學校之後，有一次老師問佢對於校友嘅意見，永久答：「我全部同學都係校友。」同年，老師叫佢去旅行，佢唔去，反而去咗靖國神社參拜，種種行為都令老師留下咗深刻印象。
當時係陸軍炮兵少尉嘅永久王
之後佢分別升讀陸軍士官學校預科埋主科，1931年升為陸軍砲兵少尉。同年，佢曾經同朝鮮王朝成員李鍝交流。
1934年，佢畢業於陸軍砲工學校高等科，之後到陸軍野戰砲兵學校接受乙類學生訓練，1939年畢業於陸軍大學校。期間，佢娶咗軍人德川義恕個女祥子。
永久王個老豆成久王同其他皇室成員（特別係朝香宮孚彥王、閑院宮春仁王同埋竹田宮恆德王）都好鍾意著當時流行嘅新派軍服，因為新派軍服實而不華，睇起嚟又型，又好用，所以深受年輕一族歡迎，而老豆嘅喜好都影響咗永久王。後尾永久王上司要求改著新派軍服，但永久王一早已經就轉咗，令上司覺得佢真係好時髦。
1937年嘅永久王
響永久王讀陸軍大學校嗰陣，佢曾經同海軍大學校嘅人交流過，令到佢堅信「海軍同陸軍可以合為一體」呢個觀念。
1940年3月，永久王調任任華北方面軍轄下嘅駐蒙軍，同年6月升為參謀。同年佢又作咗首和歌。1940年9月4號朝頭早，永久王揸飛機軍演時出咗意外，被迫降戰鬥機波及，結果永久王右面膝頭被切、左面膝頭撞親、頭部因撞傷而有裂痕，之後畀人緊急送去陸軍醫院搶救，但係最後都救唔返，同日夜晚七點宣佈瓜咗，終年三十歲（虛齡三十一歲），係第一位響外國戰死嘅日本皇室成員。
同年9月4號，佢嘅選體由張家口經飛機送去日本立川飛機場，而阿媽房子忍住眼淚，對住條屍咁話：「欣賞你一直好落力做嘢。」並且係咁話佢係「戰死」。而響房子隔離係永久王個仔、只有三歲嘅道久王，而當時道久王拎住支日之丸旗仔嚟迎接佢，完全唔知發生緊咩嘢事。9月7號，根據房子嘅意願，永久個屍體由炮車送去豐島崗墓地落葬。而北白川宮當主一位由大仔道久王接任。
1959年，永久王響靖國神社嘅靈位畀人同阿爺能久親王合併。
前380年代

前380年代係指前389年去到前380年之間嗰十年嘅年代。
卡納克神廟

卡納克神廟係埃及一座神廟，喺底比斯古城，估計喺公元前2000年就已經起好，1979年畀聯合國教科文組織列做世界文化遺產。
卡累利阿－芬蘭蘇維埃社會主義共和國國歌

《卡累利阿－芬蘭蘇維埃社會主義共和國國歌》係依家作為俄羅斯聯邦主體之一嘅卡累利阿響係蘇聯加盟共和國嗰陣時嘅國歌。

背景
1945年，卡累利阿-芬蘭蘇維埃社會主義共和國政府舉辦咗一場國歌創作比賽。呢首由阿瑪斯·埃基亞作詞，卡爾·勞迪奧作曲嘅作品響比賽中獲勝，喺1950年成為卡累利阿-芬蘭蘇維埃社會主義共和國嘅正式國歌，直到1956年併入俄羅斯蘇維埃聯邦社會主義共和國為止。佢同愛沙尼亞蘇維埃社會主義共和國國歌一樣，係當時少有無提及俄羅斯人嘅蘇聯加盟共和國國歌，亦都係最早唔用嘅。
卡米路·高基

卡米路·高基（意大利文：Camillo Golgi，1843年7月7號—1926年1月21號），係意大利生物學家，出名在研究神經系統。
卡納達文

卡納達文（粵拼：kaa1 naap6 daat6 man4；卡納達文：ಕನ್ನಡ）係印度卡納塔克邦用嘅官方語言，大約3,800萬人用緊。
卡米耶·德穆蘭

卡米耶·德穆蘭（法文：Camille Desmoulins，1760年3月2號—1794年4月5號），係法國嘅政治人、記者，亦係羅伯斯庇爾嘅舊友。之後喺雅各賓專政時期
，佢因為同羅伯斯庇爾鬥爭失敗咗俾處決。
卡累利阿文

卡累利阿文（karjala），係俄羅斯卡累利阿嘅語文，大約3.6萬人用緊。
劉浩

劉浩係中國一地，歸江蘇省南通市海門市。佢係中華人民共和國一鎮，叫劉浩鎮，有社區二、行政村十六。劉浩成行政區，係一九五七年嘅事，當時脫自六甲鎮六甲鄉，成爲劉浩鄉。公元二千年改爲鎮，是爲劉浩鎮。
二社區爲六甲街、海欣路。而十六行政村爲頭甲、天西、六東、六甲、新群、城河、浩西、浩中、福良、池鵬、周成、永康、鳳飛、林英、軋西同錦明。
劉浩良

劉浩良（Lau Ho Leung）係香港電影人，香港浸會大學傳理學院電影電視系畢業，2001年開始做電影編劇，2015年喺《衝鋒車》第一次做電影導演。
劉浩龍

劉浩龍（英文：Wilfred, Lau Ho Lung，1976年8月13號—）係香港歌手同演員。參加1997年無綫電視自己搞嘅第一屆全球華人新秀歌唱大賽（中文：TVB全球華人新秀歌唱大賽）連摘金獎、最佳演繹同埋最具演藝潛質三個獎項。
劉浩龍係聖若瑟小學出名舊生。
劉浩龍傳聞中嘅好朋友係何韻詩。2012年6月，劉浩龍公開同何韻詩同性好朋友容祖兒相戀。

演出
呢個表唔完整，歡迎加料。
劉浩存

劉浩存（簡化字：刘浩存，1998年5月20號—）係中華人民共和國女演員，吉林通化輝南人，北京舞蹈學院2016級中國民族民間舞畢業。阿媽叫呂淑娟。
劉海明

劉海明，香港親中派人士，亞太第一衛視董事兼顧問。
劉洲

劉洲（粵拼：lau4 zau1；簡化字：刘洲；英文：Rama Liu；1981年10月10號—），喺重慶出世，係音樂製作人。
佢擔任江蘇衛視《端午金曲撈》、《金曲撈》同《中國有嘻哈》嘅音樂總監。

簡歷
佢由3歲學鋼琴，6歲學小號，8歲學鼓，10歲接演繹樂，11歲學編曲，15歲開始職業編曲生涯，22歲做咗專業編曲人，24歲做咗專業音樂製作人。
佢喺《我是歌手》第三季為韓紅、譚維維編曲。佢喺《我是歌手》第四季為HAYA樂團編曲。佢喺《歌手2017》為譚晶、張杰編曲。佢喺《歌手2018》為GAI編曲。
喺2019年6月，佢因侵佔投資人資產案被北京警方拘捕。
吉田達磨

吉田達磨（1974年6月9號—）係日本足球員，司職中場，效力過柏太陽神，京都不死鳥，及山形山神。
吉田雅子

吉田雅子係日本足球員，曾經喺1981年為日本女子足球代表隊出場1次。
吉田裕幸

吉田裕幸（19年月號—）係日本足球員，司職中場，效力過磐田山葉，福岡黃蜂，札幌岡薩多，Blaze Kumamoto，及本田技研。
吉田謙

吉田謙（1970年3月1號—）係退役日本足球員，教練，執教過秋田藍閃電。
吉田麻也

吉田麻也（1988年8月24號—）係日本足球員，司職後衞，曾經係日本足球代表隊成員。2012年開始踢修咸頓，直到2020年改踢森多利亞、2022年改踢史浩克04、2023年改踢洛杉磯銀河。

日本足球代表隊
佢代表日本參加過2014年FIFA世界盃。
吉田豐

吉田豐（1990年2月17號—）係日本足球員，司職後衞，效力鳥棲砂岩。
吉田鋼太郎

吉田鋼太郎，係日本嘅一個男藝人同埋演員。
吉田賢太郎

吉田賢太郎（1980年10月5號—）係日本足球員，司職前鋒，效力過京都不死鳥，水戶蜀葵，栃木SC，及松本山雅。
吉田靖

吉田靖（1960年8月9號—）係退役日本足球員，教練，執教過浦和紅鑽，及熊本羅亞素。
吉田麻實

吉田麻實（5月15號—）係日本一個配音員，出名嘅配音作品有Battle Spirits Sword Eyes。

配音作品一覽
呢個表唔完整，歡迎加料。
呂天增

呂天增，香港親中派政治人，香港再出發大聯盟發起人之一。
呂宇晟

呂宇晟（1989年10月14號—），綽號大軍，原名呂維鈞，喺桃園市八德區出世政治人物、Forge打鐵健身創辦人。佢喺2020年8月加入時代力量，並喺2021年12月獲聘做時代力量桃園黨部八德區執行長。2022年1月6號獲時代力量提名，參選2022年中華民國直轄市議員及縣市議員選舉桃園市第三選區（八德區）市議員。
佢喺2023年離開時代力量。

關注議題
佢本身係健身教練，所以除咗桃園嘅本地議題外亦會關注健身行業相關嘅議題。
桃園在地議題方面，佢力爭議會透明、爭取八德區內運動同教育資源，亦有關注交通議題。
健身行業議題方面，喺武漢肺炎疫情期間，佢亦有呼籲政府正視紓困歧視、三劑令等政策對健身產業造成嘅負面影響。
呂宋綠

呂宋綠（英文：Emerald），又叫做祖母綠，係種純綠色嘅寶石，摩氏硬度有7.5-8級，主要成份係綠柱石，主要出產地係哥倫比亞。
呂布

呂布（粵拼：leoi5 bou3；—199年2月7號），字奉先，東漢末期軍閥，五原郡九原（響依家內蒙古包頭）人。先後做過丁原同埋董卓嘅部將，曾經喺袁紹嗰度做過嘢，後尾趁劉備同袁術交戰嗰時佔領徐州，成立一個獨立嘅勢力。建安三年喺下邳被曹操做低。呂布弓馬騎射好叻，後世啲人讚佢：「人中有呂布，馬中有赤兔。」

早年
中平六年（189年），呂布因為驍勇善戰而喺并州任職。刺史丁原兼任騎都尉後駐守河內郡，任命呂布做自己嘅主簿。西涼軍閥董卓入京後，誘使呂布殺咗丁原，事後，董卓任命呂布做騎都尉，非常信任同埋喜愛佢，董卓甚至將佢當成自己仔女對待，呂布善長騎射，力氣過人，被人叫做「飛將」。之後董卓又任佢做中郎將，封都亭侯。

謀殺董卓
董卓性格多疑，唔開心嗰時曾經向呂布丟手戟，另一方面呂布又同董卓的婢女有親密嘅關係，呂布驚件事被董卓知道，所以心入面十分之不安。嗰陣時，司徒王允、士孫瑞同埋楊瓚幾個人諗住暗殺董卓，於是佢哋去拉攏呂布，呂布答應佢哋之後成功將董卓刺殺，因此而做咗奮威將軍，假節，儀比三司，進封溫侯，同王允一齊控制朝政。

征戰中原
董卓死後，佢嘅部下李傕同埋郭汜攻入長安，呂布打輸之後走佬。呂布之後曾經投靠過袁術同埋袁紹等諸侯，但係由於佢驕傲自大嘅性格而搞到無人肯收佢。後尾呂布趁曹操打徐州嗰時入主兗州，但係好快就被曹操趕翻出兗州。之後呂布投靠徐州牧劉備，並且趁劉備同袁術打交嗰時攻入徐州，自立做徐州刺史。

兵敗下邳
建安三年（198年），曹操聯合劉備一齊攻打呂布，呂布退守下邳，最終由於手下叛變而戰敗。呂布被綁到曹操面前時，呂布唔明白梗講：「平時我對我啲手下咁好，估不到大難臨頭嗰時佢哋全部都忘恩負義背叛我！」曹操笑道：「你將自己嘅妻妾丟喺屋企，出去玩你啲下屬嘅女人，咁都叫對佢哋好？」呂布啞口無言。呂布要求鬆綁，曹操笑住回答：「綁老虎唔可以唔緊。」呂布又講道：「曹公你所顧忌嘅係我，宜家我已經降服你喇，天下嘅憂患已經大大減少。只要由我嚟率領騎兵，曹公你率領步兵，就可以統一天下。」愛才嘅曹操欣賞呂布嘅武勇而考慮收留，劉備勸說：「君不見丁原、董卓之事乎？（您唔記得咗丁原同埋董卓嘅前車之鑑喇？）」主簿王必亦都上前勸曹操處死呂布，曹操聽咗之後擰頭話道：「本嚟仲想俾你條活路，但係有人認為唔妥，所以只好將你殺咗。」呂布喺死前大鬧：「劉備你最唔可以信任！」。最後呂布同陳宮、高順三個人一齊被吊死，佢哋個頭喺許都嘅市場示眾。
呂宇俊

呂宇俊（英文：Matthew Lui Yue Chun，1972年10月2號—），2006年獲選香港十大傑出青年，恩賢教育中心創辦人，依家喺使命浸信會（溫哥華）牧會做傳道人。

政治立場同經歷
佢係香港親中派支持者，曾經支持同屬親中派嘅梁美芬參選2007年香港區議會選舉。
呂宋島

呂宋島係菲律賓最大島，全世界第15大島，喺菲律賓群島北面，面積109,965方公里。
劉純燕

劉純燕（粵拼：lau4 seon4 jin3；簡化字：刘纯燕；1966年8月20號—），主持名金龜子，曾用主持名小角丫，北京人，祖籍四川。1986年喺北京廣播學院播音專業畢業，1991年加入央視做兒童節目主持人而出名，2013年同小鹿姐姐、鞠萍、董浩、月亮姐姐喺春晚唱咗《祝願歌》，2015年試過喺中國中央電視台春節聯歡晚會入面幫「陽陽」角色配過音。
佢喺1999年同2011年得到金話筒獎，並喺1989年得到中國電視劇飛天獎最佳女配音演員。

動畫片
《多啦A夢》：叮噹角色。
《湯姆與謝利》
《米奇老鼠》：米妮。
《小飛俠阿童木》：阿童木。
《新大頭兒子和小頭爸爸》：大頭仔。

電影
《功夫》：包租婆。
《小歌星》
《STAND BY ME 多啦A夢》：多啦A夢
《大雄之金銀島》：多啦A夢

生活
劉純燕同中國中央電視台新聞主播王寧結婚。
劉秀成

劉秀成，SBS，JP（Patrick LAU Sau-shing；1944年6月1號—）係香港畫則師，做過香港立法會議員，澳門出世。
劉秀成喺1969年響加拿大明尼吐巴大學取得建築學學士，1988年獲得澳門東亞大學工商管理碩士，1973年至2004年間喺香港大學任教，先後任建築系講師、高級講師同教授，1996年至2000年任香港大學建築系系主任。佢喺2004年立法會選舉建築、測量及都市規劃界勝出，成為議員。

屋企
劉秀成祖籍廣東東莞，澳門出世，之後來咗香港。佢同老婆劉傅律冰有兩個仔女。
劉秉賓

劉秉賓（英文：Match Lau，1984年11月1號—），綽號皓聖，係香港藝人，2016年開始幫viuTV拍節目，之前做過無綫電視同香港電視網絡藝員。

簡歷
劉秉賓喺香港出世，祖籍福建，喺香港理工大學學士畢業。佢喺2010年第24期無綫電視藝員訓練班畢業，之後拍過唔少劇集，又做過無綫娛樂新聞台主播，2013年跳槽到香港電視網絡，之後做過Roadshow節目主持，到2016年加入viuTV。
劉秀盈

劉秀盈（粵拼：lau4 sau3 jing4，英文：Sindy Lau，1980年12月17號—）係香港電台節目主持，因為主持過香港電台電視節目《警訊》而多人識。

生平
劉秀盈中學讀嘉諾撒聖瑪利書院，2002年香港中文大學新聞及傳播學院畢業，曾經喺無綫電視新聞及公共事務部做實習記者，之後一度轉去報館做文字記者。
入咗香港電台後，劉秀盈曾經做香港電台第一台《開心日報》《精靈一點》節目主持，同埋香港電台電視部《警訊》節目主持。而家主要負責主持香港電台第一台《管理新思維》。
劉穎嶸

劉穎嶸（粵拼：lau4 wing6 wing4；1982年7月29號—；藝名Joy），係臺灣男歌手、編曲人、低音電結他手、作曲人同演員。
劉秀

劉秀先祖係漢朝皇室成員劉買（舂陵節侯），亦係漢景帝劉啟嘅晜孫，但到佢嗰代，都同平民無異。佢住喺南陽（今日湖北棗陽）。佢阿爸做地方縣令，之但係佢又曾經喺街市賣過米。
王莽期間，天下大亂，劉秀同阿哥劉縯，跟住劉玄作反。公元23年，劉秀只係用人三萬，就打贏咗王莽嘅軍隊，聲望越嚟越勁。公元25年，劉秀終於坐上皇帝位，恢復國號「漢」，定都洛陽。
劉秀在位期間，逐漸剷除羣雄，又降低賦稅，興修水利，恢復咗當時疲弱嘅經濟。有人叫呢段時期做光武中興。
公元57年，佢死喺宮內，享年六十三歲，在位卅三年。
劉秀彬

劉秀彬，係大韓民國嘅一個男藝人同埋演員。
咸陽郡

咸陽郡（韓文：함양군／咸陽郡 Hamyang gun */?）係大韓民國慶尚南道嘅一個郡。
咸陽

咸陽（簡化字：咸阳市）係陝西一個城市，喺關中平原中部，離西安25公里，渭河（黃河最大支流）流經市區。咸陽轄區面積10,196平方公里；總人口504萬。現任市委副書記兼市長姜鋒。

史
咸陽有超過2,300年嘅建城史，係中國史上第一個封建王朝—秦朝嘅首都。前350年，秦孝公由櫟陽遷都咸陽。秦始皇滅六國統一天下，喺咸陽仿建六國宮殿，令咸陽成為規模好大嘅帝都。

經濟
咸陽係陝西工業中心之一，以紡織、電子為中心，重有電力、建材、橡膠、機械等工業。
咸雍

咸雍係大遼皇帝耶律洪基嘅第二個年號，相當於公元1065年到1074年，前後總共10年。
咸默史密夫及富咸區

咸默史密夫及富咸區，全名倫敦咸默史密夫及富咸自治市（英文：London Borough of Hammersmith and Fulham），又譯斧匠富咸區，係英國一個倫敦自治市，屬於大倫敦，人口約179,400。
呢個政區個名嚟自富咸區同埋咸默史密夫兩個墟。
區內出名富咸球會。車路士球會雖然係跟隔蘺車路士區改名，但係主場其實都喺富咸區。
單層巴士

單層巴士係指得一層嘅巴士。佢嘅物理學重心低過雙層巴士，所以行斜坡彎路，翻車意外都少啲。
單孔目

單孔目（Monotremata）（希臘文： monos 係 單一，trema  係 窿）係哺乳動物中原獸亞綱嘅唯一一個目。分兩科，三屬，五種，只分佈喺澳洲地區，主要喺澳洲東部同塔斯曼尼亞生活。史上存在過另外兩個科，但都絕咗種。
現存嘅單孔目動物有以下兩科，佢哋都係澳洲嘅象徵動物之一：
鴨嘴獸科（Ornithorhynchidae）；
針鼴科（Tachyglossidae），包括有澳洲針鼴（Echidna）。

特徵
單孔目動物同其他哺乳動物一樣都係恆溫動物。早期嘅研究指出單孔目動物喺控制體溫上並未完全發展，但最近嘅研究就指佢哋喺唔同嘅環境下仍然可以維持體溫。咁係因為單孔目動物會維持一個比其他哺乳動物低嘅體溫（大概32℃），而一般作為研究對象嘅澳洲針鼴只會喺活躍時先維持正常嘅體溫。因此，動物學家憑住呢個特徵而推斷出單孔目動物嘅進化史。佢哋應該係喺三疊紀期間由其他嘅哺乳動物度分支出嚟。佢哋係現存哺乳動物當中最原始嘅一群。
鴨嘴獸單孔目動物嘅最大特徵，正如個名所講，係佢哋冇分開嘅尿道、肛門同產道，而係由統一嘅泄殖腔代替。呢個結構可以喺爬蟲類度搵到。
單孔目動物同爬蟲類，雀鳥一樣，係單靠生蛋嚟繁殖下一代嘅動物。佢哋會將蛋保存喺亞媽嘅育兒袋裏面，由亞媽提供養份同用佢嘅體溫孵化出嚟。但孵咗出嚟嘅幼獸同其他哺乳動物一樣，由母乳喂大。由於冇明顯嘅乳頭，幼獸會自己搵阿媽嘅乳腺（結構同汗腺差唔多）吸食乳汁。一般嘅單孔目動物都好長命，所以生殖率相應較低，而餵幼獸嘅時間就較長。
身體表面上由毛髮所包圍，成年嘅單孔目動物冇牙，從化石同而家嘅鴨嘴獸都係有「磨楔式」嘅咀。同其他哺乳動物唔同嘅地方，係佢嘅下顎係由單塊齒骨構成，而將聲音傳至內耳嘅細小骨頭則喺下顎之上。中耳骨由三組骨組成，耳孔喺下顎嘅底部，無外耳。係佢哋嘅肩胛骨中，有其他哺乳動物冇嘅間鎖骨。腳部嘅運動則似爬蟲類咁係喺身體兩旁，而唔係身體下方。腳跟部位有刺，鴨嘴獸公會喺呢啲刺分泌毒素，稱為毒距，而喺澳洲針鼴度就已經冇晒效用。

分類
現時單孔目物種都係棲息喺澳洲同新幾內亞等地區，喺新南威爾斯就曾發現過大約1億1千萬年前嘅下顎化石碎片。呢啲碎片係現時發現最古舊嘅化石，係屬於一種已絕種嘅 Steropodon galmani，而 Kollikodon、Teinolophos 同 Obdurodon 嘅化石亦相繼俾人發現。喺1991年，有人喺阿根廷南部發現到一塊大約6千萬年嘅鴨嘴獸牙齒。
單寧酸

單寧酸或丹寧酸（音譯自英文Tannin），又叫鞣質，通稱鞣酸，係植物細胞嘅單寧體中嘅一種防衞用化學成分，用來封鎖蚜蟲嘅口腔以收防止蚜蟲攻擊效果，亦可以保護植物免受紫外線傷害。
單射函數

單射函數（英：injection，injective function，one-to-one function），係數學上嘅一類函數，指同一個輸出值只由唯一嘅輸入值對應到，即係輸出值冇重複。
單射函數必定存在反函數，存在反函數嘅函數必定單射。
單對單

《單對單》（英文：Twinkle Twinkle Single Star）係香港無綫電視嘅真人騷節目，由黎芷珊主持，由2021年6月26號到7月17號逢禮拜六22:00到23:00喺翡翠台播出。節目會跟着唔同單身（包括未婚、離異或者喪偶）嘉賓嘅行蹤，睇下佢哋嘅日常生活。
咪當我傻 04新曲+精選

《咪當我傻 04新曲+精選》係香港歌手鄧健泓嘅唱片，喺2004年9月22日推出。
咪康唑

咪康唑（粵拼：mai5 hong1 zo6，Miconazole）係種藥，主要用嚟醫局部皮膚同黏膜嘅真菌感染。
咪王爭霸

《咪王爭霸》（粵拼：mai1 wong4 zang1 baa3）係廣東廣播電視台珠江頻道屬下嘅大型歌唱類節目，亦係全球華人粵語歌唱比賽節目。佢從2011年開辦到而家辦咗6季。
第一季：2011年10月26號開播，2012年1月14號最後一集。總共12集。
第二季：2012年10月13號開播，2013年1月5號最後一集。總共12集。
第三季：2013年10月12號開播，2014年1月4號最後一集。總共12集。
第四季：2014年8月30號開播，2014年11月29號最後一集。總共14集。
第五季：2015年10月17號開播，2016年1月9號最後一集。總共13集。
第六季：2016年10月22號開播，2016年12月16號最後一集。總共13集。
2017年開始，節目俾《粵語好聲音》取代。
咪芝巨星

咪芝巨星（英文：Ritoru Biggu Star）係香港商業電台叱咤903嘅節目，連埋廣告每集係六十分鐘。響2020年2月1號到2022年7月30號星期六下晝一點至兩點播放。由阮小儀同埋和泉素行主持。節目係帶聽眾到各地唔同地方嘅滋味細節。主題曲係由The Boogie Playboys製作。

播放時間
2020年2月1號至2022年7月30號：逢星期六下晝一點至兩點播出
2021年3月6號至20號，由於SOKO有私人嘢做關係，嗰幾集係由趙善恆聯合主持。
2021年3月27號，由於SOKO有私人嘢做關係，嗰集係由陳健安同埋SoulJase聯合主持。
咩龍

《咩龍》（Melon）係喺澳洲墨爾本免費發行嘅講飲講食嘅中文雜誌，主要讀者群講粵語。每逢星期四出版。
咪嘴

咪嘴（lip-sync或者lip-synch；咪讀米陰平聲），又叫做夾口型、假唱，係指歌手響台上並唔係用現場真聲唱歌，而係響演出嗰陣用口型夾番預先錄製嘅聲帶。如果掉轉，用聲去夾畫面嘅口型，通常叫做配音。
歌手咪咀嘅原因大致下歸納如下：
表演地點音響太差，或收音太差。
歌手缺乏現場表演嘅能力。
主辦機構要求表演者咪咀。
為咗跳舞
國際實用射擊聯盟

國際實用射擊聯盟（英文：International Practical Shooting Confederation），簡稱IPSC，係個國際性嘅射擊運動組織，1976年喺荷蘭創立。聯盟制定咗各類實用射擊運動比賽嘅規則，呢啲比賽又被叫做IPSC比賽。
國際小姐

國際小姐（Miss International）係個世界性嘅選美活動，同環球小姐、世界小姐、地球小姐一齊叫做「世界四大選美」。頭一屆喺1960年喺美國加州長灘搞，由1968年開始，多數賽事都喺日本搞。

香港代表
過往香港小姐季軍都會代表香港參加國際小姐，但係由2015年開始，無綫電視放棄派人參選，由「澳門選美連盟」接手甄選香港代表（2020年受疫情影響無選到，而2021年一屆亦受疫情影響延到2022年搞）。
2015年：楊埕
2016年：陳約臨
2017年：王詠珩
2018年：湯洛晴
2019年：張嘉琳
2022年（原本2021年）：凌菀蔚
2023年：梁庭欣
國際天文學聯會

國際天文聯會（港台譯名，大陸、新加坡譯國際天文學聯合會；英文：International Astronomical Union，IAU）於1919年7月28日喺比利時布魯塞爾成立，由當時嘅國際天文星圖計畫（Carte du Ciel）、太陽天文聯合會（Solar Union）同埋國際時間局（Bureau International de l'Heure）等幾個組織合併而成。其後，世界各國嘅國家級天文組織陸續加入，構成今日嘅規模。該會係國際科學理事會（ICSU）嘅國際科學聯合成員，亦係國際上承認嘅權威機構，負責統合恆星、小行星、衛星、彗星等新天體以及天文學名詞嘅定義及英文命名。
IAU下面分成幾個工作單位，其中行星科學命名委員會（Working Group on Planetary Science Nomenclature，WGPSN），負責制定及維護天體命名規則公約同埋行星系嘅命名。IAU亦負責天文訊息全球電報通報系統，實際工作由中央天文電報局（Central Bureau for Astronomical Telegrams，CBAT）總整天文訊息嘅匯報及電報嘅發布。小行星中心（Minor Planet Center， MPC）負責喺太陽系裏面小行星、衛星以外嘅天體資訊交流，亦喺IAU下操作。
截至2006年9月1日，總會共有85個不同國家或地區共8859位會員，美國有2417位會員，法國為625位，英國為573位而日本就有504位；中國大陸（南京）292位而中華台北則有30位會員。

組織及活動概況
國際天文學聯合會嘅大多數活動係透過各天文領域嘅12個分會舉行。喺各分會下更細分成37個唔同研究領域嘅委員會。喺委員會下轄個別研究主題有關嘅90個工作小組。
該會每三年召開一次全體會議，討論IAU整體嘅活動方針，並有研究成果發表等研討會，與及遴選新屆IAU執委、各屬下委員會成員，新會員推薦等。此外亦定期喺歐洲、亞太、拉丁美洲召開各區域會議。隨著各式各樣天文事件嘅發展，亦會隨時召開小規模嘅學術研討會。
最近一次（第26屆，XXVIth）國際天文聯合會嘅全體會議於2006年8月14至24日喺捷克首都布拉格舉行，由世界各地（包括中國大陸、台灣代表）等2500位天文學家代表出席，會議最受矚目嘅就係表決第5、6號共四份決議草案，重新確定行星定義，將冥王星由行星劃為新開設嘅矮行星（dwarf planet），而未來全體會議將審議更多天體列入矮行星一席。
對上一屆（第25屆）全體會議於2003年7月13至26日於澳大利亞悉尼舉行，下屆（第27屆）全體會議將於2009年8月3日至14日由巴西里約熱內盧舉辦，而第28屆全體會議將於2012年8月12日至25日喺中國北京舉辦。
國際學生能力評估計劃

國際學生能力評估計劃（英文：Programme for International Student Assessment，法文：Programme international pour le suivi des acquis des élèves，直譯為學生知識追蹤國際計劃；簡寫：PISA）係一個由經濟合作與發展組織搞嘅對全世界15歲學生學習水準嘅一種測試計劃，最早喺2000年開始，每三年搞一次。呢個計劃係目前世界上最具影響力嘅國際學生學習評價項目嘅其中一個。喺2015年已經有超過53萬名學生代表72個國家參與呢個測試。

2015年測試結果
PISA 2015喺2016年12月6號公佈，喺72個國家入面加埋總共有540000名學生參加，星加坡喺所有類別入面都排第一。
數學
科學
閱讀
國際大刀會

國際大刀會、國際刀會、或者叫亞洲國際刀會，係香港一個潮流用語，因為香港實在太多黑幫仇殺嘅現象，猶於身處於國際大刀會之中，所以媒體同網友就用國際大刀會嚟形用香港黑社會互相斬殺嘅情況。

背景
香港一直都係黑社會嘅活躍地之一，主要嘅黑幫有新義安、14K、和勝和、和合圖等，唔同黑社會都會霸佔唔同嘅地盤，因為有利益衝突，經常大家會保持既友好又鬥爭嘅關係，仲不時會大打出手，互相斬殺。由於黑幫仇殺事件頻繁，被網友稱為『國際大刀會』。

刀市閒情
刀市閒情係一個潮流用語，借用咗電視節目都市閒情，嚟傾傾香港黑社會互相仇殺嘅情況。

動感之刀
動感之刀喺一個潮流用語，用嚟諷刺香港街頭成日出現用刀斬人嘅情況。
國際太空站

國際太空站（The International Space Station；ISS）係喺太空度起嘅研究設施。由1998年開始起。太空站行地球嘅低軌道，離地 350 公里，人眼都睇到，每個鐘飛 27,700 公里，每日兜 15.77 個圈 。
國際太空站由六個機構負責，分別係：美國太空總署（NASA）、俄羅斯聯邦航天局、日本宇宙航空研究開發機構、加拿大航天局、巴西航天局、歐洲航天局（歐洲航天局嘅成員國英國、愛爾蘭、葡萄牙、奥地利同芬蘭就參加國際太空計劃，希臘同盧森堡喺計劃開始之後至加入歐洲航天局。）
國際奧林匹克委員會

國際奧林匹克委員會（簡稱國際奧委會；英語：International Olympic Committee；法語：Comité international olympique），係現代奧林匹克運動會嘅負責者，亦負責選出每次搞奧運會嘅國。
呢個組織由法國人顧拜旦男爵响1894年6月23號建立，第一任主席係迪米特里奧斯·韋基拉斯。目前有100個委員同埋32個榮譽委員。
佢哋依照《奧林匹克憲章》領導「奧林匹克運動」，為奧運會同埋五環會徽嘅專屬管理機構，係領導奧林匹克運動同埋決定有關奧林匹克運動問題嘅最高權力機關，對每4年搞一次嘅奧運會擁有一切權力，佢同佢哋嘅成員國或地區、同埋國際單項體育組織互相承認。佢哋嘅阿頭（即係國際奧委會主席），係由國際奧委會全體會議揀選出嚟，另設副主席4人、委員6名，工作語文係法文、英文，另外重使用德文、西班牙文、俄文、阿拉伯文。佢哋係帶有奧林匹克休戰永久性質嘅聯合國觀察員。
北區水貨客關注組

北區水貨客關注組係香港本土派地區組織，2012年由一班北區居民創辦，主要關注水貨客對社區嘅影響，而家嘅發言人係梁金成。
北區水貨客關注組嘅梁金成喺2016年同沙田區議員陳國強合組名單參選第6屆香港立法會選舉新界東選區，但陳國強畀當局取消資格，梁金成變咗排頭位，但最後佢張名單得305票，做咗成個地區直過得票數同得票率最低嘅名單。
北區醫院

北區醫院係香港首間由醫院管理局全盤計劃同埋起嘅公立醫院，喺上水保健路九號，隸屬於新界東聯網，提供24小時急症室服務、日間醫療護理服務同埋社康護理服務。
北區醫院由1998年開始分階段運作，提供門診、住院服務，尤其著重日間治療同埋社區外展服務。前身係天祥營，為咗服務人口急速增長嘅北區，北區醫院起得好快。

簡介
北區醫院係為人口增長迅速嘅新界北區提供醫療服務，切合居民所需。醫院喺1998年分階段運作，提供門診同住院服務，尤其著重日間治療同埋社區外展服務。北區醫院慈善信託基金喺2007年6月成立，支援醫院改善區內公眾嘅生理同精神健康。
北區大會堂

北區大會堂，香港大會堂之一，喺新界上水龍運街二號，英文叫North District Town Hall。行政上歸北區。設施有表演場地，以及演奏廳、活動室。開朝九時晚十，票房朝十時六半。
北區政府合署

北區政府合署係香港一座政府合署，喺新界粉嶺璧峰路3號，1980年代啟用。入面設施包括北區民政事務處、北區區議會秘書處。
北半球

北半球係指地球赤道以北嘅地方。
北半球主要包括亞洲嘅大部分、成個歐洲、非洲北部同中部、成個北美洲同埋南美洲小部分。
喺北半球，夏季喺6月到8月，冬季喺12月到2月，同南半球四季相反。
北半球嘅海洋有太平洋、大西洋、印度洋同埋北冰洋。
北博滕

北博滕（芬蘭文：Pohjois-Pohjanmaa）係芬蘭嘅行政區，首府奧盧。
北區足球會

北區足球會（Northern District Football Club）係香港一支地區足球隊，屬於北區區議會轄下，2003年成立，家下參加香港超級聯賽，現任會長係彭德忠，主席朱浩賢。
球會經過多次重組，先後用過「彩俊北區」、「御濠北區」喺丙組足球聯賽作賽，成績平平。
2016-17年度得到高力集團支持，以「高力北區」組軍，但差兩分未能升上乙組，得聯賽第五名。
2017-18年度繼續得到高力集團支持，以全新陣容組軍參賽。
2023-24年度，升班到香港超級聯賽，贊助商係均業建築集團。請咗梁志榮做主教練，2023/24球季20場賽事中摞到5勝3和12負，11隊排第8。2024年5月，梁志榮打假波畀廉政公署拉咗。
北卡爾亞拉

北卡爾亞拉（芬蘭文：Pohjois-Karjala）係芬蘭嘅行政區，首府約恩蘇。
北區運動場

北區運動場，香港田徑運動場之一，喺上水天平路二十六號，另一邊為馬會道，英文叫North District Sports Ground。行政上歸北區。設施有運動場、草地球場、籃球場、排球場、網球場，以及十一人草地足球場、網球練習場。
場一九九四年開張。
史撥尼克1號

史撥尼克1號，簡稱史撥尼克（俄文：Спутник，俄文讀音：[ˈsputnʲɪk]，意思係「衛星」），亦有叫做伴侶1號，係第一個進入地球軌道嘅人造衞星。
衞星係由蘇聯喺1957年10月4號發射升空，進入近地軌道。佢總共運作咗21日，1958年1月4號喺大氣層燒咗。
史撥尼克1號發射嗰時正值冷戰，呢次發射震撼整個西方社會，喺美國國內引發一連串事件，包括史撥尼克危機、華爾街發生小股災。同時亦開始美、蘇兩國之間嘅太空競賽。
史提芬祖維迪

史提芬祖維迪（英文：Stevan Jovetić，1989年11月2號—）係黑山男足球員，身高183 厘米，重79 千克，踢前鋒，2006年出道。

葳蕤史
呢節要加長。
史提芬賀卡

史提芬賀卡（Steve Hooker，1982年7月16號—），係澳洲田徑運動員，主要參與撐竿跳高賽事，2008年攞過奧運金牌。
史斯富

史斯富（Vincenzo Daniele Scifo，1966年2月19號—）係一位比利時足球員，司職中場，綽號 El Principe, Le Prince（王子），踢過國際米蘭、波爾多等豪門，而家退咗休唔踢波，轉咗教波。
史斯富祖籍意大利西西里，佢阿爸喺比利時礦場做礦工。
史昊洺

史昊洺，香港親中派人士。

感情同私人生活
佢曾經同朱晨麗傳緋聞，另外，佢私下有學泰拳。

政治立場
佢係香港親中派成員，曾經公開鼓勵香港青年向內地發展同響應中國嘅「十四五」規劃，又幫手宣傳粵港澳大灣區同「一帶一路」政策。
士美非路體育館

士美非路體育館，香港室內體育館之一，喺堅彌地城士美非路十二號K，士美非路市政大廈四到七樓，英文叫Smithfield Sports Centre。行政上歸中西區。設施有籃球場、排球場、羽毛球場、健身室、舞蹈室、活動室、乒乓球檯、壁球場、美式桌球檯、兒童遊戲室。
壬子

壬子係六十干支入面嘅第49個。

壬子年
壬子年係黃曆第49年，係鼠年嘅排序之一。
壬寅

壬寅係六十干支入面嘅第39個。

壬寅年
壬寅年係黃曆第39年，係虎年嘅排序之一。
士賜

士賜係漢後期嘅人，劉志做皇帝嗰時，做過日南太守。

屋企
士賜祖先係魯國汶陽人，去到王莽做皇帝時，避禍去到交州。去到佢士賜係第六世。
士賜有幾個仔，分別係士燮、士壹、士䵋同士武。士燮係交阯太守、士壹係合浦太守、士䵋係九真太守，而士武係南海太守。
士農工商

士農工商，又叫做四民，係古時中國對平民職業嘅分級，依次序係讀書人、農夫、工人同商人，最早出自春秋齊國相國管仲《管子》：「士農工商四民者，國之石，民也。」
士耶拿

士耶拿（粵拼：si6 je4 naa4；意大利文：Siena）係意大利中部一座城，人口大約5萬。佢嘅市中心係世界遺產，有好多遊客嚟到觀光。
壬午

壬午係六十干支入面嘅第19個。

壬午年
壬午年係黃曆第19年，係馬年嘅排序之一。
原口拓人

原口拓人（1992年5月3號—）係日本足球員，司職前鋒，效力鳥取飛翔。
原口祐次郎

原口祐次郎（1992年9月30號—）係日本足球員，司職後衞，效力過SP京都FC，及藤枝MYFC。
原型

原型（粵音：jyun4 jing4 | 英文：prototype）喺工程學上係指一個初步行得到、可以做測試嘅模型。
原口元氣

原口元氣（原口 元気（はらぐち げんき, 原口 元気?），1991年5月9號—）係日本足球員，司職中場，日本足球代表隊成員。
原圖卡

原圖卡（英文：Maximum card，又叫做極限卡、極限明信片，響新加坡叫做美心卡），係響一張明信片有圖畫嘅一面貼一張郵票，再加蓋相關郵戳。
原博實

原博實（1958年10月19號—）係日本足球員，司職前鋒，曾經喺1978～1988年間爲日本足球代表隊出場75次，入咗37球。
原告

原告（英文plaintiff）係上法庭之前，要求打官司嘅一方。原告通常想喺法律，得到一啲補救嘅嘢。如果成功，法庭會判有利原告嘅判決。
原大智

原大智（1999年5月5號—）係日本足球員，司職前鋒，效力FC東京。
地產代理監管局

地產代理監管局（英文：Estate Agents Authority，簡稱監管局或地監局）係香港嘅法定機構，1997年11月根據《地產代理條例》成立，對從事地產代理工作公司同個人作出規管。主要職能包括規管香港地產代理嘅執業；推動業界行事持正、具備專業能力；同埋鼓勵行業培訓，提升從業員嘅水平同地位。
地產代理監管局舉辦資格考試、審批個人同公司牌照、處理對持牌人嘅投訴、執行巡查工作，同埋對違反《地產代理條例》嘅地產代理從業員施行紀律處分。監管局亦為業界舉辦專業發展活動，並推動消費者教育。

發牌
除咗《地產代理條例》訂明嘅豁免情況之外，任何人喺香港從事地產代理工作嘅業務必須領有有效嘅地產代理牌照。而任何人擔任地產代理嘅營業員亦必須持有有效牌照。冇領有有效牌照而從事地產代理工作屬刑事罪行，一經定罪，最高刑罰為監禁2年同罰款$500,000。
牌照分為兩類—「營業員牌照」同「地產代理牌照」，各有唔同嘅發牌條件。地產代理經營地產代理業務前，亦需要根據每個營業地點同名申請一份營業詳情說明書。
牌照會喺牌照度指明嘅日期屆滿，同有可能會有附加條件。牌照有可能喺有效期之內被暫時吊銷或撤銷。任何人如果打算繼續從事地產代理工作，必須喺牌照有效期屆滿前1至3個月提出有關牌照續期申請。
個人持牌人都會獲發一張地產代理證，畀公眾識別身份。
地產代理監管局已經同中國房地產估價師同房地產經紀人學會訂立專業資格互認協議。
牌照分為兩種：
地產代理牌照；
營業員牌照。

地產代理牌照
持有地產代理牌照嘅人士可以經營地產代理工作嘅業務或擔任持牌地產代理嘅營業員。
無論地產代理業務係以獨資、合夥或公司形式經營，每個以特定營業名稱喺每個營業地點經營嘅商號必須申領一份營業詳情說明書。嗰份說明書要喺有關營業地點嘅當眼位置展示。
合夥業務裏面必須有最少一位合夥人持有有效嘅地產代理牌照。其他唔係以地產代理身分從事合夥業務嘅合夥人如果唔係「唔適當嘅人」就唔需要領有牌照。
每一個地產代理營業地點應該由一名經理有效同獨立噉管理。而嗰位經理必須持有地產代理（個人）牌照。

營業員牌照
營業員牌照持有人只能夠以持牌地產代理嘅營業員身分從事地產代理工作。

地產代理（個人）牌照或營業員牌照
地產代理（個人）牌照或營業員牌照嘅申請人必須符合以下條件，先至可以獲批發出牌照：
年滿十八歲；
完成中學五年級（新制或舊制都可以）或同等教育程度；
喺緊接申請牌照嘅日期前嘅12個月內，喺有關嘅資格考試考到合格成績；
被監管局認為係持牌嘅適當人選。

地產代理（公司）牌照
申請地產代理（公司）牌照嘅公司必須符合以下條件，先至可以獲批發出牌照：
必須係一間公司；
至少有一位董事持有有效嘅地產代理牌照；
必須有一名持牌地產代理實際控制嗰間公司嘅地產代理業務；
每位董事都要被監管局認為係適當人選；
公司本身亦需要被監管局認為係持牌嘅適當人選。

資格考試
資格考試分為兩類︰
地產代理資格考試
營業員資格考試
地產代理資格考試合格嘅考生可以申請地產代理（個人）牌照或營業員牌照。營業員資格考試合格嘅考生只可申請營業員牌照。考試合格嘅考生要喺「成績通知單」發出日之後嘅12個月內向監管局申請有關牌照，否則唔可以再用嗰次考試成績嚟申請牌照。
資格考試由香港考試及評核局舉辦。地產代理資格考試同營業員資格考試都係以多項選擇題方式作答。考生可以喺「報名表」度揀中文或英文版嘅試題冊應考。
地產仔

《地產仔》（英文：Who Sells Bricks in Hong Kong）係香港電視娛樂、天下一電視製作部、寰亞電視製作部聯合製作嘅電視劇，由鄧維弼、徐遇安監製，徐梓耀導演、編劇，主演包括有吳肇軒、廖子妤、胡子彤、邱士縉、徐浩昌、陳穎欣、張文傑、余香凝、林家熙、丘翊鵬、岑珈其、徐頴堃、鄭浩南、朱慧敏、麥子樂、鄭雪兒。套劇喺2020年6月29號到7月24號禮拜一到五21:30-22:30喺ViuTV首播，一共20集。而製作特輯《地產仔製作特輯：獨家筍盤》喺6月28號禮拜日晚23:30-00:00播。故仔講一班地產經紀界嘅新仔合力對抗唯利是圖嘅業界龍頭。
地盤工人

地盤工人，又叫做建築地盤工人，俗稱地盤佬，係嚮建築地盤工作嘅前線工作人員，上至土木工程師、看更、三行、水喉、電工、煮飯等。佢哋嘅工作體力勞動要求好多，多數都係男人。
地理資訊系統

地理資訊系統（粵拼：dei6 lei5 zi1 seon3 hai6 tung2，Geographic information system，GIS）係一種概念化嘅框架，可以提供捕獲、分析空間同地理數據嘅能力。一個地理資訊系統嘅應用程式係基於電腦嘅架生，通過將佢哋呈現為地圖，令用戶可以創建交互式查詢，儲存同編輯空間或者非空間數據，分析空間資訊輸出並以可視方式共享呢啲操作嘅結果。
地理資訊系統用喺好多技術，過程同方法度。佢附屬喺同以下各項有啦掕嘅操作同應用入面：工程、計劃、管理，物流、保險、電信同商業等等。
地產經紀

地產經紀，香港又叫做地產代理，係專業從事地產買賣介紹人，兼做出租仲介人。呢份工以前乜人都做得，包括看更同導遊咁。由1999年起，香港法例規定，嚮香港從事地產代理，要考牌同埋有政府發牌，如果唔係就犯刑事法。個牌由香港地產代理監管局發出同監督。所有香港地產代理必須遵守當局發出嘅指引去搵食同進修，如果代理俾客人投訴，當局會紀律查佢同停牌、重嘅取消牌照都有可能。

牌照種類
地產代理（公司）牌照 - 持有人係法人公司，俗稱C牌，又叫「公司牌」。
地產代理（個人）牌照 - 持有人係自然人，可以做地產營業員同經理，俗稱E牌，又叫「大牌」。
地產營業員牌照 - 持有人只可以打工，俗稱S牌，又叫「細牌」。
地理資訊地圖

地理資訊地圖（GeoInfo Map）係香港政府轄下嘅地政總署出嘅香港網上地圖，2010年5月26號推出。
地產及建造界功能界別

地產及建造界功能界別係香港立法會一個功能界別，選民嚟自香港地產建設商會會員、香港建造商會會員、香港機電工程商協會會員。
地理極點

地理極點係行星、衛星或其它較大天體嘅自轉軸同佢表面交會嘅點。例如地球上嘅北極同南極，其它天體嘅極亦稱為南極同北極，分別會喺個天體赤道兩側各90度之處。每個行星都有地理極點。
天體自轉嘅攝動意味地理極點會喺佢表面上稍為徘迴。例如，地球嘅南北極喺幾年內會郁幾米。當製圖需要精確同不變嘅座標，[未記出處或冇根據]地理極點嘅平均位置作為固定嘅製圖桿，成為物體大圓經度嘅交會點。
如果，好似地球，一個天體產生磁場，就會有磁極。
天然染料

天然染料係嚟自植物、動物或礦物嘅染料。植物染料用得最多，植物嘅根、莖、葉、花、果都可以做染料，連菇菌類都有人攞嚟做染料。動物染料最常用胭脂蟲。礦物染料有雲母同樹脂。
五千年前就有人將啲染料躉落個水煲度煮，煮到啲色素出曬嚟，就將想染色嘅嗰塊布，或者啲未織好嘅棉線紗線羊毛線，躉埋入嗰個煲裏邊煮，直至塊布或者啲棉線紗線羊毛線變色為止。好多天然染料需要加定色劑mordants包括礬同硫酸亞鐵，以免染好啲布料甩色。
十九世紀中葉啲人發明人造合成染料，引致天然染料市況一度大幅衰退。合成染料因為可以大量快速製造，啱啱好配合工業革命加速紡織業發展，而且接續而興起的人造合成纖維布料，亦啱用合成染料。1880年至1920年間興起「美術工藝運動」(Arts and Crafts Movement)， 支持呢個運動嘅工藝家，比較鍾意天然染料嘅豐厚多元色澤，事關天然染料時常至少混合兩種以上材料，而人工合成染料係單一材料，喺視覺上較為單調，所以響歐洲嘅家庭工藝染坊，堅持保存天然染料和工法。世界各地嘅傳統文明亦都一直保護傳承天然染料和工法。
廿一世紀開始天然染料又再熱門要翻生囉，歐美西方啲客越嚟越注重健康，佢哋擔心人工合成染料產生過程嘅有毒石化原料對環境的影響，越嚟越多人翻轉頭用天然染料製造嘅物件。
天然資源

天然資源，又叫自然資源，係大自然入面天然存在嘅各種資源，包括日光、大氣、水、地、礦物，同埋各式各樣嘅野生動物同植物。
天然氣

天然氣係燃料嘅一種，係動、植物通過生物、化學作用同地質變化作用，喺唔同地質條件之下生成、轉移，喺一定嘅壓力下儲集，埋藏喺深度唔同嘅地層中嘅優質可燃氣體。主要成分包括：甲烷（CH4），另外重含有氮、二氧化碳、硫化氫同微量嘅氦、氖、氬等氣體，喺唔同產地同埋唔同生產方式嘅天然氣，成分同物化性質都會有啲唔同。

種類
天然氣一般分為四種：從氣田開採出嚟嘅氣田氣，又稱為純天然氣；伴隨石油一齊開採出嚟嘅石油氣，又稱為石油伴生氣；含石油輕質餾分嘅凝析氣田氣；從煤礦井下煤層中抽出嘅礦井氣。煤炭、石油、天然氣三兄弟都係古代植物殘骸演化而成嘅化石碳能源，但係特點都好唔同，煤炭係固體，石油係液體，以甲烷為主嘅天然氣係氣體。而且相對煤、石油嚟講，天然氣係一種更稀少、分佈更集中嘅資源。

物化性質
天然氣係無色、無味、無毒、無腐蝕性，易燃、易爆嘅氣體，比空氣輕，主要成分係甲烷（CH4），燃燒溫度大概係650℃，燃燒生成物主要係二氧化碳同水。喺常壓或者略高過常壓下低溫（-162℃）液化咗嘅天然氣，體積大概係佢氣態體積嘅六百分之一。
天演論

《天演論》係由嚴復翻譯嘅一本講進化嘅書。
天災

天災，或者就噉災，係有人死傷，兼且有財物或受損，嘅一啲自然現象。
原核生物

原核生物係兩大類生物其中一類，只係單一嘅原核細胞組成，屬單細胞生物，構造好簡單。原核生物主要包括古菌同細菌。
原敬

原敬（日文：はら たかし，1856年3月15號—1921年11月4號）係日本政治人，1918年開始做日本首相，1921年遇刺而死。
原核細胞

原核細胞（英文：prokaryote）係比較低級同原始嘅一類細胞。佢嘅主要特點係冇成形嘅細胞核，遺傳物質分散響細胞質。除咗核糖體外，冇成形嘅細胞器。
藍藻、細菌、立克次體、衣原體、支原體嘅細胞都係原核細胞。而動物、植物同真菌嘅細胞就係真核細胞。
維基同享有多媒體嘅嘢：原核細胞
原榮里子

原榮里子，係日本嘅一個女藝人同埋配音員。
原正文

原正文（1943年12月21號—）係日本足球員，司職後衞，曾經喺1970年爲日本足球代表隊出場5次。
原材料

原材料（raw material）係指一啲用嚟生產貨品同服務嘅材料。
原步

原步（1979年2月21號—）係日本足球員，踢中場，曾經喺1998～2008年間為日本女子足球代表隊出場42次，入咗2球。佢代表日本參加過1999年FIFA女子世界盃、2007年FIFA女子世界盃同2008年夏季奧林匹克運動會。
原海豚屬

原海豚屬（學名：Stenella）係鯨目海豚科嘅其中一個屬。
哈曼邁爾

哈曼邁爾（Hermann Maier，1972年12月7號—）係奧地利高山滑雪手，1998年冬季奧林匹克運動會攞過兩塊金牌。
哈根

哈根（德文：Hagen）係德國一個城市，喺北萊茵－西法倫，人口約莫19萬。
哈格納

哈格納係美國海外領土關島嘅首府，人口一千。
哈格根哥布

哈格根哥布（1941年8月3號—2024年2月4號）係當今納米比亞總統，由2015年做到2024年逝世為止。
古埃及曆

古埃及曆係一種陽曆，一年有365日。一年係由三季組成，每季120日，額外再加多5日唔係嗰三季入面。
呢篇古埃及曆係同古埃及有啦掕嘅楔位文章，重未搞掂嘅。麻煩你幫手補充佢嘅內容。
古坑

古坑（Kwu Hang）係荃灣一條涌，響大瀝河以東。
荃灣有古坑道同古坑村，就係以條涌命名。
古埃及建築

古埃及建築係指古埃及嘅建築風格（包括用嚟裝飾建築物嘅雕塑），最出名嘅係金字塔同埋獅身人面像。
古喇特夫

古喇特夫 (嚟自愛爾蘭文Guala Dhubh呢個詞，翻譯做粵文係黑色膊頭) 係個喺北愛爾蘭倫敦爹里郡嘅村。根據2001年英國人口普查，古喇特夫一共有405個居民。
古喬內

古喬內（英文：Bob Guccione，1930年—2010年）係《閣樓》(Penthouse)嘅創辦人，患癌多年，係美國德州逝世，享年79歲。1965年佢攞咗1,170美元既銀行貸款，辦一本男性雜誌閣樓，同《花花公子》（Playboy）打對台。本雜誌好好賣，令佢成為富翁。
古埃及後期

古埃及後期（粵拼：gu2 oi1 kap6 hau6 kei4）係古埃及史上嘅一個時期，亦係古埃及本土統治者在位嘅最後一個興盛時期，由大概前664年開始，大概前332年俾亞歷山大大帝征服為止。
哥連麥卡羅

哥連麥卡羅（粵拼：go1 lin4 mat6 kaa1 lo4；英文：Colleen McCullough，1937年6月1號—2015年1月29號）係一位已經死咗嘅澳洲作家，喺澳洲新南威爾士州嗰度出世。佢之前做過美國康乃狄克州紐哈雲耶魯大學嘅精神生理學教授。喺1977年，佢寫咗《The Thorn Birds》呢本嘢先至喺澳洲嗰度出咗名，甚至喺1997年俾澳洲政府宣佈咗係澳洲入面，重生吘吘喺度嘅國寶。佢後嚟喺晚期嗰時住咗喺英國嘅劍橋。由於佢成日食煙，加上佢得咗眼黃斑病變，甚至喺2003年9月嗰陣，左眼幾乎失明，而右眼嘅視力重喺度猛咁退化。
到咗2015年1月29號，佢因為患咗腎衰竭而冇得醫先至死咗。
哥達瓦里河

哥達瓦里河，係印度嘅河，由馬哈拉施特拉邦開始，向東流入印度洋孟加拉灣。佢全長1,465公里。
哥連泰斯體育會

哥連泰斯體育會（Sport Club Corinthians Paulista）係巴西聖保羅一個足球會，1910年創立，踢緊巴西甲組足球聯賽。
哥連臣角火葬場

哥連臣角火葬場（英文：Cape Collinson Crematorium），又寫做歌連臣角火葬場，係香港一個由食物環境衛生署管理嘅火葬場，位於柴灣歌連臣角道9號。
哥連費夫

哥連費夫（粵拼：go1 lin4 fai3 fu1，英文：Colin Firth，1960年9月10號—）係個英國男演員，代表作有《皇上無話兒》、《寫我深情》同《摯愛無盡》。
唐偉年

唐偉年係香港親中派政治人物。

選舉經歷
喺2021年9月，佢成為香港特别行政區選舉委員會委員(有關全國性團體香港成員的代表)。
佢亦曾經有份簽署一份全國工商聯嘅聲明，內容支持北京政府未經諮詢或香港人同意，強行訂立嘅《港版國安法》。
唐偉邦

唐偉邦係香港親中派政治人物兼旅遊界人士。

選舉經歷
喺2021年9月，佢當選成為香港特别行政區選舉委員會旅遊界委員。
唐傑忠

唐傑忠（粵拼：tong4 git6 zung1；簡化字：唐杰忠；1932年9月14號—2017年6月18號）係中國大陸嘅相聲演員，山東黃縣（今日嘅山東煙台龍口市）人。佢曾經成日同姜昆、馬季一齊同臺做表演。

經歷
唐傑忠自細就開始表演相聲，1949年參軍做部隊文工團團員後參加過好多場表演藝術。1964年調入中央廣播說唱團後同劉寶瑞、馬季、郝愛民、姜昆等名家搭過檔。1985～1991年間喺中國中央電視台春節聯歡晚會入面表演相聲節目重做過文藝晚會節目主持人好多次。尤其喺同姜昆合演嘅相聲——《新兵小傳》喺1986年嘅全國新曲目大賽入面攞表演一等獎。2010年攞過第6屆中國曲藝牡丹獎終身成就獎。
2017年6月18號晚黑，佢喺北京因為患前列腺癌，喺北京朝陽區朝陽門中西醫急救中心死咗，終年84歲。事發後，佢條鹹魚正式葬喺八寶山革命公墓。
古洞草地足球場

古洞草地足球場，香港足球場之一，喺新界上水，古洞河上鄉路三號，英文叫Kwu Tung Grass Soccer Pitch。行政上歸北區。設施有草地球場，十一人足球場。
古洞遊樂場

古洞遊樂場（英文：Kwu Tung Playground）係香港一公園同遊樂場，喺上水古洞青山公路，行政上歸北區。設施有硬地球場同五人足球場。
古浪縣

古浪縣（粵拼：gu2 long6 jyun6）係喺中國甘肅武威嘅一個縣。呢度面積加埋有5,046平方公里。喺2020年嗰陣，約莫25萬人響度住緊。
古洞

古洞（Kwu Tung）喺香港新界北面，響麒麟山北，河上鄉西南，雙魚河一帶。原本只係一條細村來，喺青山公路南、麒麟山北同雙魚河西之間，家下歐意花園嘅地方，而家下主要講係雙魚河以西（近青山公路一小段河東），河上鄉以西南，馬草壟以南，西到白石凹嘅平地，同埋麒麟山北同東北一帶。由於香港政府將青山公路，古洞可愛忠實之家到粉錦公路尾，上水彩園邨對角一段，叫做古洞段，搞到連帶雙魚河東到上水都畀人誤以為係古洞，所以有時金錢、燕崗、松柏塱、丙崗都當埋入古洞。
古洞一帶有大量竂屋。

名
洞或者洞係可能指古越蠻住嘅地方。後尾呢處變咗係圍頭人、客家人同少數潮州人聚居地。

地理
今日古洞有三山環抱，南有麒麟山，東北有鳳崗山，西北有白石凹到馬草壟之間唔知叫乜山。麒麟山東有雙魚河，南向北流去上水，同石上河會合。英國人將古洞到上水、粉嶺呢個大谷地叫Long Valley，意思係好長嘅谷。Long Valley呢個名家下用咗來指塱原。

原古洞
原本古洞係一條細村，雙魚河西便，同麒麟山東北角交界之處。原本係大唔過東便附近金錢、燕崗同河上鄉三條村。
條村響上水到新田兩大村路上正中間，條路由上水向西南行到松柏塱，轉西行，過雙魚河到古洞，古洞向西行，過坳再向西行就到新田。英國人將呢條路變成青山道，即後尾嘅青山公路。而古洞有路南行到石崗，出古泂南行過雙魚河到担水坑，向西南經唐公嶺到蓮塘尾，再南行到打石湖，過坳到亞公田，再落係上輋、竹坑、橫台山同石崗。其中蓮塘尾到橫台山呢段，後尾開成粉錦公路。
原古洞村嘅田地主要響麒麟山腳，同向北嘅谷地平原。北便田地後尾都變成家下屋地廠地。

今日古洞村
今日古洞村，經已唔係原居民村，面積都幾大，村屋都幾散下，佢北便同馬草壟交接，東北便接河上鄉，東便接燕崗，東南便接金錢。家下分為兩村，一北一南，分界響河上鄉路同青山公路洲頭段。行政上，兩個都歸入上水鄉事委員會之下。雖則話係兩個村，實際上係好多條村夾成。
北村有374公頃，約莫住咗1500人，分五區，即係東方區、塘角區、煙寮區、聯和區同埋鳳崗區。上水展能運動村以南一帶，有約莫50間工廠，多數係木廠、廢物回收場、食品廠同車廠。
南村由石仔嶺伸到去古洞水塘。

發展
香港政府計劃將古洞粉嶺公路北面，發展為邊界市鎮。古洞北新市鎮佔地498公頃，設計容量為10萬人。
新市鎮南便有港鐵東鐵綫落馬洲支線穿過，並且喺新市鎮中心預留古洞站。
古洞站

古洞站係香港一個已經落實會起嘅港鐵站，喺上水至洲頭隧道中間，即東方附近，工程已建有預留結構，方便日後加建古洞站。
古洞站會服務計劃緊嘅古洞北新發展區，預計喺2023年動工，2027年啟用。
而計劃緊嘅北環綫將會連接錦上路站同古洞站，預計喺2025年動工，2034年通車同啟用古洞站北環綫部分。
2022年11月11號，政府刊憲批准興建古洞站。
2023年10月，運輸及物流局表示，古洞站項目成本預算約為98億元，當中包括古洞站建造成本約59億元，同北環線主線嘅開支，預計大約係39億元。 2021年政府提供嘅古洞站項目成本預算只係35億元。只係2年時間，古洞站預算就多咗24億元或上升接近六成。

車站結構
呢個站預留咗一個月台結構，可以喺短時間到安裝需要嘅設備做正式車站（但係就冇預留月台畀北環綫，將來要挖多一層月台）。喺地面，就起咗兩座通風大樓同緊急出口（入面有消防升降機同樓梯），其他地方就被石碴覆蓋。而家，古洞站叫做「緊急通道入口3號同4號」。